江漢
作者：張埴
朝代：宋

paragraphs: 桃花門外三月頭，有美人兮眇中洲。
泛呼木蘭寂無語，舉手相招老白鷗。
白鷗見人頭上笠，灑灑西江雨痕濕。
足知心事兩相忘，翻然飛出青蘋立。
日斜何許一笛愁，西州回首望東州。
春風吹水柳花落，不見鶴歸江上樓。
樓前青青草尺許，中有能言兩鸚鵡。
聲聲渾不說他人，祗謂禰衡駡黄祖。